Foto: Hina

DOBAR dio reforme školstva koja se planira primijeniti u Crnoj Gori kopija je reforme Borisa Jokića oko koje se u Hrvatskoj već godinama lome koplja.



Boris Jokić, bivši voditelj kurikularne reforme, rekao je kako je to nečasno od Crne Gore, ali mu ne smeta.



"Nečasno je od Crne Gore da su bez pitanja i konzultiranja preuzeli hrvatske dokumente i naš autorski rad. Metodologija i dokumenti su javno dostupni svima i kao znanstveniku mi ne smeta ako će djeca u Crnoj Gori ili bilo kojoj drugoj državi od našeg rada imati prilike za bolji odgoj i obrazovanje. Pravo pitanje za one koji vode Hrvatsku je kako objašnjavaju da je rad plaćen novcem hrvatskih poreznih obveznika preuzet od drugih zemalja. Za koga smo mi sve to radili", smatra Jokić.



"Sramotna je činjenica da od rezultata stručnog, kreativnog i hrabrog rada preko 500 hrvatskih učitelja, odgajatelja, ravnatelja, stručnih suradnika i znanstvenika nemaju koristi djeca i mladi u Hrvatskoj – naša djeca. To je nacionalna sramota koja će godinama pratiti naše obrazovanje. U mnogim sferama života u prethodnih dvadeset godina političari i njima klijentelistički pridruženi krugovi od ljudi rade budale. Cjelovita kurikularna reforma i sve već godinama povezano s njom možda je i najočitiji primjer toga. Pravo je pitanje do kada", rekao je Jokić za Index.

